


7 
HZJZ 


HRVATSKI ZAVOD 
ZA JAVNO ZDRAVSTVO 


Rockefellerova 7 
HR-10000 Zagreb 
T: +385 1 4863 222 


F: +385 1 4863 366 
www.hzjz.hr 


Hrvatski zavod za javno zdravstvo 
Zagreb, 11. svibnja 2020. 


Preporuke za rad kampova i marina 
tijekom epidemije bolesti COVID-19 


U okviru reaktivacije određenih aktivnosti, na temelju Odluke o prilagodbi mjera, za organizaciju 
kampova i marina, preporučuje se postupanje sukladno sljedećim preporukama. 


1. Opća pravila i uvjeti za prostore kampova i marina 





Fizička udaljenost. Potrebno je poštovati pravila fizičke udaljenosti od 1,5 metra na cijelom prostoru 
kampa/marine (na recepciji, stolovi u ugostiteljskim objektima, na plažama npr. ležaljke, suncobrani, u 
redovima za čekanje pred barovima, trgovinama, kioscima, hladnjacima za sladoled i sl.). U svim 
prostorima u kojima postoje sjedeća mjesta ili ležaljke i suncobrani, treba ih rasporediti na način da su 
jedni od drugih udaljeni 1,5 metar. Potrebno je poštovati pravila maksimalnog broja dozvoljenih osoba 
u zatvorenim prostorima (objektima, službenom vozilu kampa/marine, djece u mini-klubovima, 
sportsko-rekreacijskim sadržajima i sl.) sukladno definiranim kriterijima. 


Dezinficijens. Na ulazima zatvorenih prostora kampova/marina (recepcija, sportsko-rekreacijski 
sadržaji, trgovine, kiosci, pultovi za obavljanje plaćanja usluga) te u radnom prostoru zaposlenika nužno 
je postaviti dozatore s dezinfekcijskim sredstvom (na bazi alkohola u koncentraciji ne manjoj od 70% ili 
drugog sredstva s deklariranim virucidnim djelovanjem i prikladnog za korištenje na koži). 


Vidljive obavijesti i informiranje gostiju. Na vidljivom mjestu na ulazu, kao i u samom prostoru gdje 
borave posjetitelji, nužno je postaviti informacije o higijenskim postupcima i sa smjernicama o 
pravilnom ponašanju i mjerama zaštite kojih se treba pridržavati ili koje vrijede u tom prostoru. Iste 
informacije mogu se dati gostima prilikom prijave. Također treba objaviti informacije o telefonskim 
brojevima medicinskih centara, zdravstvenih ustanova te kome se treba obratiti u slučaju sumnje na 
COVID-19. 


Maksimalan broj osoba u prostorima. Treba se pridržavati pravila maksimalnog broja dozvoljenih 
osoba u određenim prostorima sukladno definiranim kriterijima fizičke udaljenosti od 1,5 metra. 


Maske za lice. Unutar zatvorenih prostora hotela preporučuje se nošenje medicinske maske ili maske za 
lice koje prekrivaju i usta i nos. 


Zaštitna oprema. Nužno je osigurati dostatnu količinu maski i rukavica za zaposlenike. 


Papirnati ručnici i jednokratni materijal. Nužno je osigurati dostatnu količinu papirnatih ručnika 
(ubrusa) i ostalih jednokratnih materijala, sredstava i opreme za čišćenje, pranje i dezinfekciju. 

Odlaganje otpada. U svim zatvorenim prostorijama unutar kampa preporučuje se postavljanje kante za 
otpatke s odgovarajućim poklopcima. 


Čišćenje. Za mobilne kućice, apartmane i drugdje gdje je primjenjivo preporuka je da se čišćenje obavlja 
samo na odlasku gostiju (za zamjenu ručnika i posteljine preporuka je da se koriste mjere distanciranja 
npr. da se gostima dostavlja čisto i preuzima prljavo na ulazu u objekt). 


Upute za pridržavanje općim i higijenskim mjerama. Upute za čišćenje i dezinfekciju dostupne su na 
sljedećim poveznicama: 


* Čišćenje i dezinfekcija prostora bez oboljelih od COVID-19: https://bit.ly/3dyWpDs 


* Čišćenje i dezinfekcija prostora u kojima je boravila osoba pod sumnjom na zarazu COVID-19: 
https://bit.ly/2LAdCNbH 


* KAKO PRILAGODITI SVAKODNEVNI ŽIVOT U HRVATSKOJ — Dodatne upute za pojedince — što 
sami možete učiniti za sebe i svoje bližnje: https://bit.ly/3dsuFAf 


2. Recepcija 





Fizička udaljenost na recepciji. Potrebno je osigurati dovoljan razmak između osoblja na recepciji i 
gosta kao i među samim djelatnicima. Treba također skratiti trajanje prijave/odjave na najviše 15 
minuta (što je definicija bliskog kontakta) ili, ako to nije moguće, treba na recepciji postaviti pregrade 
(od pleksiglasa ili sličnog materijala koji osigurava potrebnu sanitarnu udaljenost). Maksimalan broj 
osoba u prostoru recepcije regulira se i ograničava sukladno mjerama fizičke udaljenosti između ljudi od 
najmanje 1,5 metra. Treba osigurati dovoljno prostora na recepciji za poštovanje mjera fizičkog 
distanciranja. 


Informiranje gostiju i djelatnika. Osoblje recepcije treba biti dovoljno informirano o bolesti COVID-19 
kako bi moglo bez problema izvršavati dodijeljene zadatke i spriječiti moguće širenje zaraze unutar 
ustanove. Moralo bi biti u mogućnosti informirati goste koji se raspituju o pravilima kampa/marina u 
pogledu provedbe preventivnih mjera ili drugih usluga koje gosti mogu zahtijevati (npr. medicinske i 
ljekarničke usluge dostupne na tom području ili u samom objektu, brojevi telefona dežurnih 
zdravstvenih ustanova, hitnih medicinskih službi i sl.). 


Primjena tehnologije. Ako kamp ili marina već posjeduje tehnološke mogućnosti, treba potencirati 
obavljanje prijave i rezervacije od kuće putem interneta (opcija je pronalazak tehničke mogućnosti za 
direktnu prijavu gosta na eVisitor), beskontaktnog plaćanje, plaćanje predračunom, samo-skeniranje 
dokumenata i sl. (ondje gdje je to primjenjivo i moguće). 


Odjava (Check-out). Treba gostima savjetovati da svoju odjavu iz marine ili kampa unaprijed najave 
kako bi se računi mogli pripremiti na vrijeme i tako izbjeglo svako nepotrebno zadržavanje na recepciji. 


Prozračivanje. Treba redovito prozračivati sve prostore. 

Higijena recepcije. Potrebno je površinu recepcije dezinficirati u redovnim razmacima (npr. svakih sat 
vremena), a prostor prijema i odjave gostiju (dodirne površine) u pravilu treba dezinficirati, iza svakog 
gosta. 


Mjenjački poslovi i bankomati. Gdje je moguće treba dati prednost mijenjanju i podizanju novca na 
bankomatima koji su postavljeni na vanjskom dijelu/izvan recepcije. Uz bankomat treba postaviti 
sredstvo za dezinfekciju ruku. 


Higijena sanitarnih čvorova. Potrebno je pojačati čišćenje, dezinfekciju i prozračivanje javnih sanitarnih 
prostora svaka dva sata (a po potrebi i češće), kao i pojačati broj zaposlenika za dnevna čišćenja u 
svakom sanitarnom čvoru. Istodobno, treba ograničiti korištenje sanitarnog čvora sukladno veličini i 
propisanim sanitarnim uvjetima. 


Dječji sadržaji. Treba osigurati rad na način kako je propisan rad dječjih vrtića i igrališta u gradovima. 
Preporuke su dostupne na mrežnim stranicama HZJZ-a. 


Dostupnost opreme. U slučaju potrebe gostima treba osigurati dostupne termometre te zaštitne maske 
i rukavice (na upit). 


Osoblje. Radi se sa smanjenim brojem osoblja (po potrebi, ovisno o zauzeću). Osoblje podijeljeno u 
smjenama ne bi se trebalo susresti na izmjeni smjene. Prostor za odmor osoblja treba redovito 
prozračivati i očistiti površine dezinficijensom. 


U smještajnoj jedinici ili na recepciji dostupan je broj telefona odgovorne osobe u hotelu koja dalje 
preuzima kontakt prema zdravstvenim ustanovama u slučaju sumnje na COVID-19. 


Ako postoji mogućnost, treba omogućiti prijavu (check-in) i osnovne radnje izravno iz vozila. 


Sanitarni čvorovi. Potrebno je postaviti obavijest sa smjernicama o pravilima ponašanja i mjerama 
zaštite (fizičko distanciranje, dozatori za dezinficijens za ruke i ostalo). Ako je primjenjivo, treba postaviti 
žetonijere za kupnju žetona za pranje rublja. Potrebno je pojačano i učestalije čišćenje, dezinfekcija i 
provjetravanje prostora. 


Treba poticati i pojačati korištenje obiteljskih kupaonica, gdje je to moguće (zatvoreni prostor sa svim 
sadržajima kao kućna kupaonica pod ključem, koje koristi samo jedna obitelj). 


Treba otvoriti dovoljan broj zajedničkih sanitarnih čvorova, ovisno o zauzeću u kampu ili marini. 


3. Ugostiteljski objekti unutar kampova ili marina 





Organizacija rada. Treba postaviti obavijest o fizičkom distanciranju i minimalnom razmaku od 
1,5 metra. U objektima se do dolaska gostiju stolovi drže praznima, a pribor se servira kada gosti sjednu. 
Preporučuje se da se jelovnike istakne na ulazu ili drugom vidljivom mjestu na odgovarajući način u 

plastificiranom obliku, odnosno preporučuje se uklanjanje klasičnih oblika jelovnika. Sugestija je da se 
posjetitelje usmeno ili na koji drugi prihvatljiv način upozna s raspoloživom ponudom hrane i pića. 


Ograničenje ukupnog broja posjetitelja. Ograničenje broja posjetitelja može se postići na način da se 
na raspolaganje stavi onaj broj stolova na udaljenosti od 1,5 metara. Ulazak gostiju regulira se na način 
da sljedeći posjetitelj ili skupina posjetitelja može ući tek kad prethodna skupina posjetitelja napusti 
prostor objekta. Fizički razmak između pojedinih grupa posjetitelja mora biti najmanje 1,5 metar. 
Stolovi trebaju biti raspoređeni tako da se održi fizički razmak među stolovima, odnosno među 
različitim skupinama gostiju od 1,5 metara. Za stolovima mogu sjediti organizirane skupine gostiju pri 
čemu među pojedinim skupinama gostiju u objektu razmak mora biti najmanje 1,5 metara. Primjerice, 
članovi jedne obitelji sjede 1,5 metara udaljeni od druge skupine gostiju, čak i ako se radi o dugačkim 
stolovima koji su namijenjeni za sjedenje više osoba. 


Posluživanje hrane i pića. Gdje god je to moguće, preporučuje se posluživanje gostiju za stolom. Ako se 
radi o samoposlužnom (buffet) načinu usluge, tamo gdje je to tehnički moguće, preporučuje se da se 
osigura posluživanje hrane i pića na način da gosti ne budu u mogućnosti samostalno uzimati jelo ako 
nije u porcijama. Tijekom boravka u objektu, a osobito pri posluživanju obroka na buffet način 
preporučuje se da posjetitelji održavaju fizički razmak od 1,5 metra, izuzev članova iste obitelji kada to 
nije potrebno. 


Posjetitelji u ugostiteljskom objektu također mogu naručiti obrok ili napitak koji će uzeti sa sobom i 
konzumirati na terasi odnosno na otvorenome. Prilikom naručivanja mora se poštovati fizički razmak od 
najmanje 1,5 metra između kupaca koji čekaju u redu. Za šankom je moguće naručiti i preuzeti hranu ili 
napitak bez zadržavanja, ali nije dopušteno zadržavanje za šankom. Također, moguće je posluživanje 
stajaćih gostiju ako se drže fizičkog razmaka, uz konzumaciju iz ruke. 


Posluživanje gostiju na vanjskim prostorima. Određuje se jedan djelatnik koji uslužuje unaprijed točno 
određen broj stolova kako bi se što više smanjilo miješanje djelatnika i gostiju. Djelatnik mora 
dezinficirati ruke između naplaćivanja usluge i posluživanja pojedinih posjetitelja. 


Drive-in narudžbe. Predviđa se mogućnost uvođenja ,,drive-in“ narudžbe i preuzimanja hrane direktno 
iz automobila. 


Dostava hrane. Predviđa se mogućnost uvođenja dostave hrane po smještajnim jedinicama (opcija: bez 
usluživanja po stolovima objekta). Predviđa se također mogućnost uvođenja dostave prehrambenih 
namirnica (peciva i sl.) direktno po smještajnim jedinicama. 


Potrebno je postaviti dozatore za dezinficijens na ulazu u sve prostore gdje se služi hrana i piće ili treba 
svakom gostu ponuditi maramicu za dezinficiranje ruku. 


Nakon svakog odlaska gosta ili skupine gostiju treba obvezno dezinficirati (plastificirane) jelovnike i 
kartu pića ili koristiti jednokratne jelovnike i kartu pića. 

Nakon svakog gosta potrebno je promijeniti i dezinficirati pribor na stolu (posudice za sol, papar, šećer i 
ocat/ulje). Nužna je redovita zamjena stolnjaka nakon svakog gosta ili uvođenje papirnatih stolnjaka. 


Zaštita zdravlja posjetitelja i osoblja. Ove se mjere ponajprije odnose na prodajno i uslužno osoblje. 
Svima treba stalno biti na raspolaganju dezinfekcijsko sredstvo kojim će periodički dezinficirati ruke. 
Ako je moguće, preporučuje se da se osigura razmak od minimalno 1,5 metra između poslužitelja ili 
blagajnika i kupca prilikom izdavanja robe i plaćanja robe odnosno, ako je moguće, da se ugradi zaštitna 
pregrada na mjestu posluživanja i na blagajni, koja će fizički odvojiti blagajnika od kupca. Koliko je god 
moguće treba poticati bezkontaktno plaćanje bankovnim karticama. 


Higijenski standardi. Ugostitelji se trebaju pridržavati najviših higijenskih standarda i prati ruke toplom 
vodom i sapunom što je češće moguće uz korištenje dezinficijensa za ruke, svakako prije usluživanja 
gostiju svakog novog stola. U skladu sa sadašnjom epidemiološkom situacijom, trenutno se preporučuje 
da klimatizacijski uređaji budu izvan uporabe te da se prostor prozračuje provjetravanjem. 


Po odlasku svake skupine gostiju. Potrebno je nakon odlaska svake skupine gostiju dezinficijensom 
prebrisati stol, stolice i druge površine koje su gosti dodirivali, odnosno ukloniti stolnjake bili oni vidljivo 
zaprljani ili ne. 


Grickalice. Zabranjuje se usluživanje grickalica u zdjelicama po stolovima. Na stolovima se ne ostavljaju 
posudice za sol/papar/ulje/ocat/druge začine, već se donose nove, prethodno oprane ili dezinficirane 
posudice za svaku skupinu novih gostiju. 


Čišćenje i dezinfekcija prostora. Na ulazu u objekt posjetiteljima treba biti osiguran dozator s 
dezinfekcijskim sredstvom za ruke i jasno istaknuta obavijest o obvezi dezinfekcije ruku pri ulasku. 
Također na ulazu treba biti jasno istaknuta obavijest o obvezi održavanja razmaka od minimalno 
1,5 metra između posjetitelja te između posjetitelja i osoblja. Kvake i rukohvate na vratima, površine 
rukohvata i rubove vrata na hladnjacima kao i ostale površine za koje se uoči da ih kupci često dodiruju 
trebaju se kontinuirano prebrisavati dezinficijensom na bazi alkohola ili nekim drugim sredstvom s 
deklariranim virucidnim djelovanjem prema uputama proizvođača. 


Zatvorene prostore u kojima borave gosti treba redovito prozračivati. 


Redovito održavanje higijene prostora. Upute za čišćenje i dezinfekciju dostupne su na sljedećim 
poveznicama: 


* Čišćenje i dezinfekcija prostora bez oboljelih od COVID-19: https://bit.ly/3cnjjJi 


* Čišćenje i dezinfekcija prostora u kojima je boravila osoba pod sumnjom na zarazu COVID-19: 
https://bit.ly/2ztrABm 

4. Bazeni, plaže i sportsko — rekreacijske i ostale uslužne djelatnosti 





Bazeni i plaže. Treba odvojiti ležaljke na način da se osigura fizička udaljenost od 1,5 metra (na bazenu 
se treba nalaziti spasilac ili osoba koja može nadzirati propisane mjere) te dezinficirati ležaljke nekoliko 
puta dnevno, a obavezno nakon što određeni gost više ne koristi ležaljku te prije nego je drugi gost 
koristi. Treba povisiti vrijednost kloriranja vode do razine koja osigurava virus-free vodu (maksimalno 
dozvoljena količina klora). Sredstva za dezinfekciju treba postaviti na vidljivim mjestima na ulasku u 
zonu bazena. 


Kozmetičke usluge. Upute su dostupne na poveznici: https://bit.ly/35MB8C4I 
Maserske usluge. Upute su dostupne na poveznici: https://bit.ly/2YQ824B 


Wellness i saune. Treba ograničiti broj osoba, posebice u zatvorenim objektima (npr. wellness) i 
prostorima, u skladu s raspoloživim prostorom. Preporučuje se da se izvan funkcije stave sve vlažne 
saune. Međutim, suhe saune, primjerice finska sauna, mogu nastaviti s radom. Potrebno je učestalije 
prozračivati, čistiti i dezinficirati sve površine u predprostorima, kao i sanitarne čvorove. 


5. Trgovački sadržaji 





Treba osigurati rad na način kako rade ostale trgovine u gradovima. 


6. Animacija, glazbeni i sportski sadržaji (događanja) 





Treba osigurati rad u skladu s važećim preporukama o okupljanjima i maksimalnom broju sudionika. 


7. Opće mjere zaštite 





Dnevno mjerenje tjelesne temperature zaposlenika. Osoblje treba u jutarnjim satima prije dolaska na 
posao izmjeriti tjelesnu temperaturu. Ako je viša od 37,2 “C, ako se osoba osjeća bolesno ili ima bilo 
koje znakove bolesti (odnosi se na sve simptome i znakove bolesti, ne samo na bolesti dišnih puteva), 
treba se javiti nadređenom i ne dolaziti na posao. Svi bolesni zaposlenici trebaju ostati kod kuće i 
nazvati obiteljskog liječnika i izbjegavati odlazak u zdravstvenu ustanovu, osim ako to liječnik nije 
savjetovao. 


Treba izbjegavati rukovanje i bliski razgovor, te održavati fizičku udaljenost od 1,5 metra. 


Treba izbjegavati dodirivanje lica, usta, nosa i očiju. Prilikom kašljanja ili kihanja, treba pokriti usta i nos 
laktom ili papirnatom maramicom koju zatim treba baciti u smeće i oprati ruke. 


Treba redovito prati ruke sapunom i vodom ili koristiti dezinficijens na bazi alkohola. 


Treba izbjegavati bliski kontakt s osobama koje pokazuju simptome povišene temperature, kašlja i/ili 
otežanog disanja. 


U svim zatvorenim prostorijama treba održavati dobru ventilaciju zraka. 

